**8-րդ կրթական հարթակ**

**17-րդ շաբաթ**

**Նախորդ դասի գիտելիքների ստուգում։**

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** Անհրաժեշտության դեպքում ուխտի տեքստը նորից մեկնաբանել։

**2-րդ քառորդի ստուգարքային քննություն։**

**ՆՈՐ ԴԱՍ**

**Գրականություն -** «Խորհուրդներ ամերիկացի ճանապարհորդին» Վիլյամ Սարոյան

**Բառագիտություն –** թեմատիկ բառերի բացատրություն, հոմանիշներ, հականիշներ

**Ուղղագրություն –** Ջ-Ճ-Չ բաղաձայնների ուղղագրությունը

**Մշակույթ –** Բանահյուսություն։

**Գրականություն** - «Խորհուրդներ ամերիկացի ճանապարհորդին» Վլյամ Սարոյան

**Վիլյամ Սարոյան «Խորհուրդներ ամերիկացի ճանապարհորդին»**

Իմ Մելիք քեռին Ֆրեզնոյից Նյու Յորք իր առաջին ճամփորդության էր ելնելու, և ուղևորվելուց առաջ նրա Կարո քեռին, իհարկե, եկավ, նստեց ու նկարագրեց ճանապարհի դժվարությունները։

— Գնացք ես բարձրացել, վագոնում ես,— ասաց ծերունին,— ապահով մի տեղ ես ընտրում ու նստում, դեսուդեն չես նայում, եղա՞վ։

— Եղավ, սըր,— ասաց Մելիք քեռիս։

— Գնացքը դեռ նոր է շարժվել՝ երթուղայինի համազգեստով երկու մարդ են մոտենում ու տոմս են հարցնում։ Բանի տեղ չես դնում, թողնում անցնում են։ Ուրեմն հասկացան, որ իրենց իսկությունը գիտես։ Խաբեբա են, գնացքի սպասավոր չեն։

— Բայց ե՞ս ինչպես հասկացա՝ որ խաբեբա են։

— Հենց մոտեցան ու հարցրին՝ դու հասկացար, դու միամիտ երեխա չես։

— Լավ, սըր։

— Քսան մղոն արդեն անցել ես, եղա՞վ, տեսքից բարի մի երիտասարդ մոտենում ու քեզ սիգարետ է մեկնում։ Չես վերցնում, «ծխող չեմ», չես ծխում։ Սիգարետի մեջ թմրախոտ է։

— Այո, սըր։

— Գնացիր վագոն֊ռեստորան. հենց դռների մեջ մի շատ սիրունատես ու թարմ արարած իբր թե պատահաբար դիպչում, քեզ համարյա թե փաթաթվում ու հետո շփոթվում, ժպտում ու հազար ներողություն է խնդրում։ Այդ րոպեին նա հմայիչ է, քեզ խելքահան է արել, ուզում ես քո մտերիմը լինի։ Չի՛ կարելի։ Քո այդ դավաճան խռովքը ճնշում ու քեզ համար ճաշելու ես գնում։ Այդ կինը խարդախ կին է։

— Ինչ է՞,— հարցրեց Մելիք քեռիս։

— Լի՛րբ է, լի՛րբ,— բղավեց ծերունին։— Մտել ես ռեստորան, ճաշում ես։ Մի մոռացիր, որ ախորժելի ուտելիք ես պատվիրել։ Ռեստորանը լեփ֊լեցուն է, և այդ կինը իբր թե պատահաբար քո սեղանակիցն է. մի՛ նայիր աչքերին, գլուխդ կախ քո ուտելիքին կաց, հետդ, ահա ուզում է խոսել՝ խուլ ես, չես լսում։

— Հասկացա, սըր։

— Խուլ ես, իր երգեցիկ ծլվլոցը չեմ լսում, պոկվելու միակ միջոցը խլանալն է։

— Ինչի՞ց պոկվելու։

— Թակարդից,— ասաց ծերունին։— Ես ճամփորդել եմ ու գիտեմ կանանց թակարդից։

— Այո, սըր։

— Ուրեմն այս մասին՝ էլ վերջ։

— Այո, սըր։

— Էլ խոսք չլինի, վերջ։ Ես կյանք եմ ապրել ու գիտեմ, ես հացի կարոտ չեմ քաշել ու աչքս ուրիշի ունեցածին չեմ գցել։ Ես յոթ ժառանգ եմ մեծացրել։ Ես հող ունեմ, այգի, ծառեր, փող ու անասուն։ Ամեն ինչ աշխատանքով ու կամաց֊կամաց է լինում, չի կարելի հանկարծ գտնել ու ասել՝ գտա։

— Իհարկե, սըր։

— Ռեստորանից քո տեղին դառնալիս հայտնվեցիր ծխարանում, թղթախաղն այնտեղ տաքացել է։ Քառասունհինգ֊հիսսուն տարու երեք մարդ թուղթ են խաղում, մատներին իբր թե թանկարժեք քարերով փայլուն մատանիներ են։ Քեզ բարեկամարար ողջունեցին ու մեջները քեզ համար տեղ բացեցին։ Անգլերեն չես հասկանում. «Չեմ հասկանում անգլերեն»։

— Այո, սըր։

— Այսքան բան։

— Անչափ շնորհակալ եմ,— ասաց Մելիք քեռիս։

— Եվս մի կարևոր խորհուրդ,— պատվիրեց ծերունին.— գիշերը, երբ քնելու լինես՝ փողը գրպանիցդ հանիր ու կոշիկիդ մեջ դիր։ Կոշիկը դիր բարձիդ տակ ու գիշերը գլուխդ բարձից մի կտրիր։ Աչքդ փակ քնած ձևացիր, բայց հանկարծ չքնես։

— Լավ, սըր։

— Այսքան բան, քեզ բարի ճամփա։

Կարո քեռին գնաց, և իմ Մելիք քեռին մյուս օրը գնացքով ուղևորվեց ամբողջ Ամերիկայի մյուս ծայրը՝ Նյու Յորք։ Այն, որ երկաթուղայինի համազգեստով երկու խաբեբա էին լինելու՝ գնացքի սպասավորներ էին եղել, թմրախոտով սիգարետ առաջարկող երիտասարդը չէր երևացել, խարդախ հմայուհու տեղը ռեստորանում այդպես էլ ոչ մի կին չէր հայտնվել, և ծխարանում էլ ոչ ծխող էր եղել ու ոչ էլ տաք թղթախաղ։ Գիշերը խեղճ Մելիք քեռիս փողը խցկել էր կոշիկի մեջ, կոշիկը՝ բարձի տակ և գլուխն էլ պինդ դրել բարձին ու մինչև լուսաբաց աչք չէր փակել, բայց մյուս օրը իր կարգը ինքն էր խառնել։

Մյուս օրը ինքն էր սիգարետ մեկնել մի երիտասարդի և սա վերցրել էր շնորհակալությամբ, վագոն֊ռեստորանում ընթրողների մեջ ինքն էր նստել գեղեցիկ կնոջ սեղանին, ծխարանում ինքն էր սկսել ու տաքացրել թղթախաղը և մինչև Նյու Յորք հասնելը ինքը ծանոթացել բոլոր ուղևորների հետ և գնացքում բոլորը մեկառմեկ բարեկամացել էին իրեն։ Իսկ Օհայո քաղաքով անցնելիս՝ սիգարետը հաճույքով ընդունած երիտասարդը, ինքը՝ Մելիք քեռիս, և պարմանի երկու օրիորդ քառյակ կազմած միաբերան «Վոբոշյան բլյուզ» էին երգել։

Փառահեղ ճամփորդություն էր եղել։

Երբ այս Մելիքը վերադարձավ Նյու Յորքից, իր Կարո քեռին տեսության եկավ։

— Տեսքդ հիանալի է, քրոջ տղա,— ասաց,— երևի թե իմ խորհուրդներով ես շարժվել, այո՞։

— Միայն խորհուրդներով,— ասաց Մելիք քեռիս։

Ծերունին հայացքը հեռու հորիզոններին հառեց.

— Ես գոհ եմ, որ կյանքիս փորձը մեկին պետք եկավ։

**Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.**

* Ինչի՞ մասին է պատմությունը։
* Պատմությունը մարդու մասին է, ով պատրաստվում է ճամփորդելու եւ ում ավագ եղբայրը շատ խորհուրդներ է տալիս։ Կրտսեր եղբայրը ճանապարհին համոզվում է, որ սխալ խորհուրդներ են, սակայն վերադարձին ասում է, թե ամեն խորհրդի հետեւել էմ որ չնեղացնի եղբորը։

**Բառագիտություն**–Թեմատիկ բառերի բացատրություն, հոմանիշներ, հականիշներ

* Տրված բառերի նշանակություններն են՝
	+ խաբեբա – ստախոս
	+ խարդախ – անազնիվ
	+ իսկություն – այստեղ՝ ով լինելը
	+ խելքահան անել – հրապուրել
	+ խուլ – լսողություն չունեցող մարդ
	+ խլանալ – այստեղ՝ խուլ ձևանալ, չլսել
* Նշված բառերի հոմանիշներն են

* + սիրունատես – գեղեցիկ
	+ խաբեբա – խարդախ
	+ ժառանգ – զավակ
	+ դիպչել – կպնել
	+ լեփ-լեցեւն - լիքը
	+ խռովք – անհանգստություն, հուզմունք
* Նշված բառերի հականիշներն են՝

* + Սիրունատես – տգեղ
	+ Դավաճան – հավատարիմ
	+ Լուսաբաց – մայրամուտ
	+ Հաճույքով – տհաճությամբ
	+ Ախորժելի - տհաճ

**Ուղղագրություն – Ջ—Ճ—Չ բաղաձայնների ուղղագրությունը**

* **Ճ  և չ** հնչյունները գրվում են այնպես, ինչպես արտասանվում են:

Օրինակ՝ ճանճ, ճագար, կարճ, վճարել, չամիչ, չոր, կառչել, զեղչել, հաչել

* **Ջ** հնչյունը գրվում է այնպես, ինչպես արտասանվում է:

Օրինակ՝ ջուր, ջրվեժ, կամուրջ, չղջիկ, եղջերու, եղջյուր, հաղարջ  և այլն

Կան գրության և արտասանության որոշ տարբերություններ:

1. Ձայնավորից հետո արտասանվող ***չ*** հնչյունը գրվում է ***ջ*** տառով՝
2. աջ(աջլիկ, աջափնյակ, առաջ), էջ (իջնել, վայրէջք), մեջ (միջև, միջանցք), ոջիլ (ոջլոտ):
3. ***Ր***-ից հետո արտասանվող ***չ*** հնչյունը գրվում է ***ջ***տառով՝
4. արջ(արջուկ, արջաորս), թրջել (թրջոց), վերջ(վերջին, վերջաբան):
5. ***Ղ*** հնչյունից հետո լսվող ***չ***-ն գրվում է ***ջ***տառով՝
6. աղջիկ (աղջկական), զղջալ(զղջում), ողջ (ողջույն, առողջ)

**Հարցեր և առաջադրանքներ**

* Որո՞նք են Ջ**—**Ճ**—**Չ բաղաձայնների ուղղագրական կանոնները։
* Որո՞նք են գրության եւ արտասանության որոշ տարբերությունները

**Մշակույթ** – **Վիլյամ Սարոյանի կենսագրությունը**

Նա ծնվել է 1908 թվականի օգոստոսի 31-ն՝ ԱՄՆ-ի Կալիֆորմիա նախանգի՝ Ֆրենզո քաղաքում: Նա շատ է սիրել կարդալ համաշխարհային ու ամերիկյան գրականություն,  սիրել է ինքնակրթությամբ ձբաղբել: 1911 թվականին  Վիլյամ Սարոյանի հայրը՝ երեսունյոթ տարեկանում Արմենակ Սարոյանը մահանում է, և Վիլյամ Սարոյանը եղբոր և քույրերի հետ միասին տեղափոխվում է որբանոց։ Երբ մայրը պետք է երեքամյա Վիլյամին թողներ որբանոցում, նա Coon Jiger անունով մի տիկնիկ է նվիրում, որը Սարոյանի հիշողության մեջ միշտ պահպանվում է։ Մի քանի ժամանակ անց մայրը իրեն որբանոցից հանում է, և կրթության տալիս: Որից հետո նա գնում է թերթ վաճառող փողոցներում: Ավելի ոտք ամրապնդելուց նա դառնում է հեռագրատան ցրիչ: 1933 թ-ին տպագրվել է նրա առաջին պատմվածքը: Այն տպագրել է Սիրակ Գորյանը: Սարոյանի պատմվածքների Անդրանիկ ժողովածուն՝ «Խիզախ պատանին թռչող ճոճաձողի վրա…», լույս է տեսել 1934 թ-ին և միանգամից ճանաչում բերել երիտասարդ գրողին: 1939 թ-ին «Կյանքիդ ժամանակը» պիեսի համար Սարոյանն արժանացել է Նյու Յորքի քննադատների և Պուլիցերյան մրցանակների: Բայց հրաժարվել է 10.000$-ից՝ պատճառաբանելով, որ պետությունը չպիտի միջամտի գրականության գործերին: Սարոյանի գործերը թարգմանվել են տարբեր լեզուներով: Հատկապես թարգմանվել է հայերեն իր բոլոր ստեղծագործությունները:

Վիլյամ Սարոյանը մահացել է 1981 թվականի մայիսի 18-ին, Ֆրեզնոյում, աճյունի մի մասը թաղված է Երևանի Կոմիտասի անվան զբոսայգու պանթեոնում. մահից առաջ կտակել է, որ իր աճյունի մի մասը թաղվի հայրենի հողում:

**Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.**

* + Որտե՞ղ է թաղված Սարոյանը։
	+ Որտե՞ղ է ապրել Սարոյանը։

**Հարցերին պատասխանելու կամ առաջադրանքները կատարելու համար սովորողը պետք է իմանա․**

* Ծնվել է 1908 թվականինՖրեզնո քաղաքում։
* Սարոյանի աճյունի մի մասը թաղված է Երեւանի Կոմիտաս անվան պանթեոնում։

**Առաջադրանքներ**

1. **Բաց թողած տեղերում լրացրու ջ,ճ,չ։**

Աղ—իկ

ա—

ո—խար

վեր—ակետ

փախ—ել

մե—տեղ

թր—ել

ող—ույն

մր—յուն

թարթի—

ի—նել

կոր—ել

1. **Վերը նշված բառերից ընտրել երեքը եւ կազմել մեկական նախադասություն։**

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Լսել և կարդալ ներկայացված նյութը և վերարտադրել սեփական խոսքերով և պատասխանել նյութին վերաբերվող հարցերին,
* բացատրել հանձնարարված բառերը,
* մասնակցել խմբային աշխատանքին։